Bjarne L. Corwin

Bjarne Larsen Corwin (1889–1975) var en norsk ingeniør og lokalpolitiker (H). Han var Bærums ordfører i 1945.

Corwin var utdannet fra Christiania tekniske skole og fra Imperial College London. Han arbeidet deretter i seks år for Norges Statsbaner, før han i 1917 gikk inn i asfalt- og maskinfirmaet A/S Sigurd Hesselberg. I 1930 tok han over som bedriftens disponent, og etter å ha trukket seg tilbake fra den daglige driften fortsatte Corwin som styreformann.

Corwin satt 20 år som medlem av herredsstyre og formannskap i Bærum. Han ble utpekt til kommunens ordfører etter frigjøringen i mai 1945, og satt frem til september samme år. Corwin representerte Høyre.

Han var formann i Opplysningsrådet for biltrafikken i åtte år, og viseformann i den norske delen av Nordisk Veiteknisk Forbund i 22 år. Corwin ble tildelt ridderkorset av Dannebrogordenen og ble kommandør av den islandske falkeorden for arbeidet på den nordiske veifronten.

Referanser 

Ordførere i Bærum
Høyre-ordførere i Akershus
Norske veiingeniører
Dannebrogordenen
Den islandske falkeorden